ตำรวจรับเด็กแก๊งเชียงใหม่หาอาวุธเตรียมก่อเหตุ
ศูนย์ข่าวภาคเหนือ-1 ก.พ.48 ตำรวจเชียงใหม่เผย รู้ข่าวแก๊งวัยรุ่นก่อเหตุรุนแรง เตรียมประชุมวางแผนรับมือ แต่เกิดความรุนแรงขึ้นก่อน ชี้สาเหตุหัวหน้าแก๊งขัดแย้งกันเอง พ.ต.ท.สมทรง มณฑากูล สารวัตรงาน 3 กองกำกับการ 5 ตำรวจภูธร ภาค 5 และกรรมการผู้ทรงคุณวุฒิด้านสวัสดิการเด็ก จ.เชียงใหม่ เปิดเผยว่า จากกรณีกลุ่มวัยรุ่นใช้อาวุธยิงนายวิษณุ อุปันโณ สต๊าฟโค้ชกีฬาเทควันโด เขต 5 เชียงใหม่ ที่บริเวณหน้าร้านมินิมาร์ท ของปั๊มน้ำมันคิวเอท สาขาวัดเจ็ดยอด ถ.สายเชียงใหม่-ลำปาง อ.เมือง จ.เชียงใหม่ เมื่อวันที่ 30 ม.ค.ที่ผ่านมา จนทำให้นายวิษณุ เสียชีวิตนั้น จากการสืบสวนพบว่า วัยรุ่นกลุ่มนี้ได้อยู่ในกลุ่มหนองเส้ง ซึ่งเป็นอีกหนึ่งกลุ่มวัยรุ่นที่กำลังเจ้าหน้าที่กำลังเฝ้าจับตามองอยู่ ก่อนหน้านี้ เรารู้มาก่อนแล้วว่า กลุ่มวัยรุ่นจะใช้ความรุนแรงกันขึ้น เนื่องจากสืบทราบมาว่า วัยรุ่นกลุ่มนี้ได้มีเรื่องกับกลุ่มเอ็นดีอาร์ จนเกิดปัญหาบานปลาย หลังจากนั้นได้มีการท้าดวลกัน โดยหัวหน้าแต่ละกลุ่มรับปากกันว่า หากฝ่ายไหนแพ้ ให้สลายล้มกลุ่มไป และข่าวแจ้งว่า วัยรุ่นกลุ่มนี้ได้เตรียมการก่อเหตุรุนแรง โดยเสาะซื้ออาวุธปืนในต่างจังหวัดด้วย พ.ต.ท.สมทรง กล่าว พ.ต.ท.สมทรง ยังกล่าวอีกว่า ทางจังหวัดพยายามระงับเหตุ เพื่อยุติความรุนแรง โดยได้ประสานงานเพื่อเตรียมการประชุมคณะกรรมการคุ้มครองเด็ก จ.เชียงใหม่กันอยู่ แต่สุดท้าย วัยรุ่นกลุ่มนี้ได้นำอาวุธไปกระทำความรุนแรงกับผู้บริสุทธิ์เสียก่อน ปัญหากลุ่มวัยรุ่นนี้ ทุกคนต่างตระหนักดีว่า เป็นปัญหาที่แก้ยาก ต้องใช้เวลา เพราะเป็นเรื่องละเอียดอ่อนและซับซ้อน ซึ่งในวันที่ 8 ก.พ.นี้ ทางคณะกรรมการคุ้มครองเด็ก จ.เชียงใหม่ จะมีการประชุมกันอีกครั้ง เพื่อวางแผนร่วมกันในการแก้ไขปัญหา พ.ต.ท.สมทรง กล่าว ล่าสุด มีรายงานว่า คนร้ายที่ใช้อาวุธยิงนายวิษณุ อุปันโณ ได้เข้ามอบตัวกับเจ้าหน้าที่ตำรวจแล้ว ซึ่งมีการทำแผนกันในจุดที่เกิดเหตุเมื่อวันที่ 1 ก.พ.ที่ผ่าน โดยระบุว่า คนร้ายเป็นแกนนำของกลุ่มหนองเส้ง 
ศูนย์ข่าวภาคเหนือ-1 ก.พ.48 ตำรวจเชียงใหม่เผย รู้ข่าวแก๊งวัยรุ่นก่อเหตุรุนแรง เตรียมประชุมวางแผนรับมือ แต่เกิดความรุนแรงขึ้นก่อน ชี้สาเหตุหัวหน้าแก๊งขัดแย้งกันเอง พ.ต.ท.สมทรง มณฑากูล สารวัตรงาน 3